**มิสซาขอพระพรพระเจ้า****เนื่องในโอกาสวันเฉลิมพระชนมพรรษา**

**สมเด็จพระนางเจ้าสุทิดา พัชรสุธาพิมลลักษณ พระบรมราชินี**

**และตรีวารเตรียมฉลอง****วันครบรอบ 350 ปี การสถาปนามิสซังสยาม**

**“เยซู มารีย์ ยอแซฟ ที่พึ่ง ความหวัง และผู้ปกป้องคุ้มครองคริสตชนไทย”**

**วันอาทิตย์ที่ 2 มิถุนายน 2019**

**ตรีวารวันที่สอง “พระเยซูคริสตเจ้า”**

*ก่อนหรือหลังมิสซามิสซาอาจจัดให้มีวจนพิธีกรรมตั้งศีลและอวยพรศีลมหาสนิทตามความเหมาะสม*

*ใช้บทมิสซา**สมโภชพระเยซูเจ้าเสด็จสู่สวรรค์ มีบทนำก่อนมิสซา บทภาวนาเพื่อมวลชน และสวดบทภาวนา 350 ปี การสถาปนามิสซังสยาม*

*เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี ก่อนเริ่มมิสซาอาจจัดให้มีพิธีถวายพานพุ่มทอง พุ่มเงิน และเปิดกรวยกระทงดอกไม้ธูปเทียนแพหน้าพระฉายาลักษณ์ สมเด็จพระนางเจ้าฯ พระบรมราชินี*

*ประธานพิธีถวายความเคารพพระฉายาลักษณ์ และอ่าน**ถ้อยคำกล่าวถวายพระพรชัยมงคลแด่สมเด็จพระนางเจ้าฯ พระบรมราชินี*

**(ตัวอย่างถ้อยคำกล่าวถวายพระพรชัยมงคล)**

**ขอพระราชทานกราบบังคมทูลพระกรุณาทรงทราบฝ่าละอองธุลีพระบาท**

เนื่องในโอกาสวันเฉลิมพระชนมพรรษาแห่งใต้ฝ่าละอองธุลีพระบาท วันที่ 3 มิถุนายน พุทธศักราช 2562 ข้าพระพุทธเจ้า *(ชื่อ-นามสกุล ตำแหน่ง)* ในนาม/พร้อมด้วย........... ต่างปลื้มปีติและชื่นชมโสมนัสในพระบุญญาบารมีที่ทรงได้รับการสถาปนาเฉลิมพระเกียรติยศเป็นสมเด็จพระนางเจ้าฯ พระบรมราชินี พระเกียรติยศสมบูรณ์ตามโบราณราชประเพณี

ใต้ฝ่าละอองธุลีพระบาททรงปฏิบัติพระราชกรณียกิจเป็นอเนกประการ ปฏิบัติงานถวายแด่พระบาทสมเด็จพระเจ้าอยู่หัวด้วยพระราชวิริยอุตสาหะและความจงรักภักดี ทั้งมีพระปรีชาสามารถด้านการทหารเป็นที่ประจักษ์แก่ผองพสกนิกร

ในโอกาสอันเป็นมงคลยิ่งนี้ ปวงข้าพระพุทธเจ้าขอพระราชทานถวายพระพรชัยมงคล ขอองค์พระผู้เป็นเจ้าอภิบาลประทานพรให้ใต้ฝ่าละอองธุลีพระบาทเจริญด้วยจตุรพิธพรพิพัฒน์สวัสดิมงคล พระชนมายุยิ่งยืนนาน ทรงพระเกษมสำราญ สถิตเป็นมิ่งขวัญแห่งปวงประชาสถาพรตราบกาลนาน

ด้วยเกล้าด้วยกระหม่อม ข้าพระพุทธเจ้า ......................

*ถ้าไม่มีพิธีการข้างต้น เริ่มมิสซาด้วยบทนำของพิธีกร ดังนี้*

**บทนำก่อนมิสซา**

พี่น้องที่รัก ในพิธีบูชาขอบพระคุณวันนี้ คริสตชนชาวไทยร่วมใจกันภาวนาเป็นพิเศษ เพื่อวอนขอพระพรจากพระเจ้า แด่สมเด็จพระนางเจ้าสุทิดา พัชรสุธาพิมลลักษณ พระบรมราชินี เนื่องในโอกาสวันเฉลิมพระชนมพรรษา

และเราอยู่ในตรีวารวันที่สองเพื่อเตรียมจิตใจของเราฉลองวันครบรอบ 350 ปี การสถาปนามิสซังสยาม โดยพระสันตะปาปาเคลเมนต์ที่ 9 เมื่อวันที่ 4 มิถุนายน ค.ศ. 1669

วันนี้เราสมโภชพระเยซูเจ้าเสด็จสู่สวรรค์ จึงขอนำข้อความตอนหนึ่งจากจดหมายของพระสังฆราชลาโน เมื่อวันที่ 19 พฤษภาคม 1689 ซึ่งตรงกับวันสมโภชพระเยซูเจ้าเสด็จสู่สวรรค์ พระคุณเจ้าได้เขียนจดหมายไปถึงคุณพ่อเมโกรที่อยู่ประเทศจีน เล่าว่า “...วันนี้เป็นวันที่พระเยซูเจ้าเสด็จขึ้นสวรรค์อย่างสง่า ความจริงทุกสิ่งที่เราแต่ละคนต้องประสบ และความวุ่นวายที่เกิดขึ้นกับเราอย่างไม่มีเหตุผล ทำให้ชีวิตของเราดูน่าเบื่อหน่าย แต่ถึงกระนั้นจำเป็นจะต้องทนทุกข์ทรมาน เพื่อสมที่จะได้รับความรุ่งโรจน์นิรันดรในสวรรค์ แม้ว่าเราจะไม่คู่ควรก็ตาม เราต้องตั้งใจและไม่ต่อต้านกับพระประสงค์ หรือพระญาณเอื้ออาทรของพระเจ้า ข้าพเจ้าคร่ำครวญ เป็นทุกข์ และหลั่งน้ำตาต่อพระพักตร์พระเจ้า สำหรับตนเอง และยิ่งกว่านั้นสำหรับพี่น้องพระสงฆ์ นักบวช และฆราวาส ที่น้องทนทุกข์มากยิ่งกว่าข้าพเจ้ามากมายนัก”

ข้อความจากจดหมายที่พระสังฆราชลาโนเขียนและแบบอย่างชีวิตของพระคุณเจ้า เตือนใจเราให้ระลึกถึงแบบฉบับชีวิตที่ดีของของผู้แพร่ธรรมทั้งหลายที่เข้ามาประกาศข่าวดีในประเทศไทย ที่พร้อมจะเผชิญกับอุปสรรคนานา โดยมิลดละการมุ่งมั่นประกาศข่าวดี

เราจึงวอนขอพระเยซูเจ้าในพิธีบูชาขอบพระคุณวันนี้ โปรดประทานความเชื่ออันเข้มแข็งแก่พวกทุกคนให้พร้อมที่จะแบกกางเขนของตน และติดตามพระองค์ไปเช่นเดียวกัน ทั้งขอพระองค์ประทานพระพรเป็นพิเศษแก่ครอบครัวคริสตชน ขอให้ครอบครัวคริสตชนเป็นประจักษ์พยานถึงความรักของพระคริสตเจ้าแก่พี่น้องที่อยู่รอบข้าง และขอความเข้มแข็งและพระพรที่จำเป็นของพระองค์แก่บรรดาพระสังฆราช พระสงฆ์ นักบวช และผู้ทำงานอภิบาลแพร่ธรรม ในการนำพาทุกคนในความดูแลของพวกท่านมุ่งสู่พระอาณาจักรสวรรค์ ที่พระองค์ทรงเตรียมไว้สำหรับพวกเราทุกคน

**บทภาวนาเพื่อมวลชน**

**ประธาน** : พี่น้องที่รัก ให้เราภาวนาต่อพระเจ้า พระบิดาของเรา ผู้ทรงมอบเกียรติมงคลแก่พระเยซูเจ้าคริสตเจ้า และทรงเรียกมนุษย์ทุกคนให้มามีส่วนร่วมในพระสิริรุ่งโรจน์ของพระองค์

1. เพื่อองค์สมเด็จพระสันตะปาปา พระสังฆราช พระสงฆ์ และผู้แพร่ธรรมทั้งหลาย โดยอาศัยการภาวนาและการศึกษาพระคัมภีร์ จะสามารถทำให้รู้จักพระเยซูเจ้ามากยิ่งขึ้นและพร้อมที่จะประกาศข่าวดีนี้แก่ทุกคน  *(ให้เราภาวนา)*

2. เพื่อสมเด็จพระนางเจ้าสุทิดา พัชรสุธาพิมลลักษณ พระบรมราชินี ทรงมีพระชนมายุยืนนาน เปี่ยมด้วยปรีชาญาณ และพระหรรษทานจากองค์พระผู้เป็นเจ้า เพื่อพระองค์ท่านจะได้เป็นมิ่งขวัญของผสกนิกรชาวไทยตราบนานเท่านาน *(ให้เราภาวนา)*

3. เพื่อพระศาสนจักรคาทอลิกไทยของเรา โอกาสฉลอง 350 ปี แห่งการสถาปนามิสซังสยาม ขอให้สมาชิกทุกคนเติบโตในความรักและความเป็นหนึ่งเดียวกัน เพื่อเป็นประจักษ์พยานถึงพระคริสตเจ้า และช่วยพี่น้องชาวไทยในการแสวงหาความจริง และความสุขเที่ยงแท้ของพระคริสตเจ้าในชีวิตของพวกเขา *(ให้เราภาวนา)*

4. เพื่อคริสตชนทุกคนจะได้ตระหนักถึงบทบาทและหน้าที่ของเขา และอุทิศตนเพื่อความดีของส่วนรวม โดยช่วยกันเสริมสร้างให้สังคมที่ตนอยู่มีความเสมอภาค มีความสามัคคีและรักกันและกัน *(ให้เราภาวนา)*

5. เพื่อพวกเราทุกคนที่ร่วมใจกันในพิธีบูชาขอบพระคุณ ณ ที่นี้ จะได้ตระหนักและเข้าใจว่าความสุขที่แท้จริงในชีวิตนี้และในชีวิตนิรันดร ขึ้นอยู่กับการดำเนินชีวิตในปัจจุบันให้สอดคล้องกับคุณค่าของพระวรสาร *(ให้เราภาวนา)*

**ประธาน**

ข้าแต่พระบิดาเจ้า ข้าพเจ้าทั้งหลายขอสดุดีสรรเสริญพระองค์สำหรับพระสิริรุ่งโรจน์ที่ได้ประทานให้แก่พระบุตรของพระองค์ โปรดช่วยข้าพเจ้าทั้งหลายให้ซื่อสัตย์ต่อพระองค์ในกิจการงานและการดำเนินชีวิต เป็นคริสตชนที่ดีตลอดไปด้วยเถิด ทั้งนี้ ขอพึ่งพระบารมีพระคริสตเจ้า พระเจ้าของข้าพเจ้าทั้งหลาย

หลังบทภาวนาหลังรับศีล ประธานนำสวดบทภาวนาโอกาสฉลอง 350 ปี การสถาปนามิสซังสยาม

**บทภาวนา****โอกาสฉลอง 350 ปี**

**การสถาปนามิสซังสยาม**

ข้าแต่พระบิดาเจ้า ผู้ทรงเปี่ยมด้วยพระเมตตาและพระปรีชาญาณ ทรงเตรียมผืนแผ่นดินไทยให้ธรรมทูตใจหาญกล้าได้มาลงหลักปักฐาน หว่านเมล็ดพันธุ์แห่งความเชื่อ ก่อกำเนิดเป็นมิสซังสยาม จวบถึงวาระฉลอง 350 ปี ซึ่งบัดนี้ ได้เติบโตเป็นพระศาสนจักรคาทอลิกไทย

ข้าพเจ้าทั้งหลายต่างสำนึกในพระมหากรุณาธิคุณของพระองค์ รวมถึงคุณูปการที่บรรดาธรรมทูตได้มอบแก่แผ่นดินสยาม และคริสตชนไทย ต่อเนื่องถึงบรรดาพระสังฆราช พระสงฆ์ นักบวชทุกท่าน และบรรพชนทุกคน ที่ได้อุทิศตนเพื่องานอภิบาล และการประกาศข่าวดี

ข้าพเจ้าทั้งหลายกราบวอนพระองค์ โปรดประทานพระพรแก่พระศาสนจักรคาทอลิกไทย ขอให้สมาชิกทุกคน ทุกหน่วยงาน ทุกองค์กร ทุกคณะ และทุกครอบครัวคริสตชน ได้เห็นคุณค่าของความเชื่อที่ได้รับสืบทอดมา พร้อมทั้งมุ่งเจริญชีวิตเป็นประจักษ์พยานตามจิตตารมณ์แห่งพระวรสาร มีพระวาจาเป็นแสงสว่างนำทาง มีศีลมหาสนิทเป็นรากฐาน และจุดสูงสุดแห่งชีวิต

ขอพระแม่มารีย์ มารดาของพระศาสนจักร ทรงพิทักษ์รักษา ให้ข้าพเจ้าทั้งหลายเปี่ยมด้วยความเชื่อ ความหวัง และความรัก ทั้งขอท่านนักบุญโยเซฟ ผู้ซึ่งบรรดาธรรมทูตต่างยกย่อง และมอบความวางใจให้ท่านเป็นผู้อุปถัมภ์มิสซังสยาม ได้โปรดคุ้มครองดูแลพระศาสนจักรไทยด้วยเช่นกัน

ขอแบบอย่างชีวิตและวีรกรรมของบรรดามรณสักขีแห่งสองคอน และบุญราศีนิโคลาส บุญเกิด นำพาให้ข้าพเจ้าทั้งหลายมั่นคงในความเชื่อ เพื่อมุ่งติดตามรอยพระยุคลบาทขององค์พระเยซูเจ้า พระบุตรของพระองค์ ผู้ทรงจำเริญและครองราชย์ตลอดนิรันดร อาแมน